CELEX: 62020TN0115
Language: el
Date: 2020-02-20 00:00:00
Title: Υπόθεση T-115/20: Προσφυγή της 20ής Φεβρουαρίου 2020 — Puigdemont i Casamajó και Comín i Oliveres κατά Κοινοβουλίου

20.4.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 129/18
            
         
      Προσφυγή της 20ής Φεβρουαρίου 2020 — Puigdemont i Casamajó και Comín i Oliveres κατά Κοινοβουλίου
      (Υπόθεση T-115/20)
      (2020/C 129/23)
      Γλώσσα διαδικασίας: η αγγλική
      
         Διάδικοι
      
      
         Προσφεύγοντες: Carles Puigdemont i Casamajó (Βατερλώ, Βέλγιο), Antoni Comín i Oliveres (Βατερλώ) (εκπρόσωποι: P. Bekaert, G. Boye και S. Bekaert, δικηγόροι, και B. Emmerson, QC)
      
         Καθού: Ευρωπαϊκό Κοινοβούλιο
      
         Αιτήματα
      
      Οι προσφεύγοντες ζητούν από το Γενικό Δικαστήριο:
      
                  —
               
               
                  να ακυρώσει την απόφαση του Προέδρου του Ευρωπαϊκού Κοινοβουλίου, όπως αποτυπώνεται στην επιστολή του της 10ης Δεκεμβρίου 2019, να μην ανακοινώσει στο Κοινοβούλιο και να παραπέμψει στην αρμόδια επιτροπή το αίτημα προασπίσεως της ασυλίας των προσφευγόντων το οποίο υπέβαλε εκ μέρους τους η Diana Riba i Giner στις 10 Οκτωβρίου 2019 σύμφωνα με το άρθρο 7, παράγραφοι 1 και 2, και το άρθρο 9, παράγραφος 1, του Εσωτερικού Κανονισμού του Ευρωπαϊκού Κοινοβουλίου·
               
            
                  —
               
               
                  να καταδικάσει το καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγοντες προβάλλουν έναν μόνο λόγο ακυρώσεως, υποστηρίζοντας ότι η απόφαση του Προέδρου του Ευρωπαϊκού Κοινοβουλίου να μην ανακοινώσει στο Κοινοβούλιο το αίτημα προασπίσεως της ασυλίας των προσφευγόντων και να το παραπέμψει στην αρμόδια επιτροπή συνιστά παράβαση του άρθρου 9, παράγραφος 1, του Εσωτερικού Κανονισμού του Ευρωπαϊκού Κοινοβουλίου, σε συνδυασμό με το άρθρο 343 της Συνθήκης για τη Λειτουργία της Ευρωπαϊκής Ένωσης, τα άρθρα 9 και 18 του Πρωτοκόλλου (αριθ. 7) περί των προνομίων και ασυλιών της Ευρωπαϊκής Ένωσης (1), τα άρθρα 6, 39, παράγραφος 2, 41 και 45 του Χάρτη των Θεμελιωδών Δικαιωμάτων, το άρθρο 2, παράγραφος 1, του καθεστώτος των βουλευτών του Ευρωπαϊκού Κοινοβουλίου (2) και το άρθρο 5, παράγραφος 2, του Εσωτερικού Κανονισμού του Ευρωπαϊκού Κοινοβουλίου.
      
         (1)  ΕΕ 2012, C 326, σ. 266.
      
         (2)  Απόφαση του Ευρωπαϊκού Κοινοβουλίου της 28ης Σεπτεμβρίου 2005 για τη θέσπιση του καθεστώτος των βουλευτών του Ευρωπαϊκού Κοινοβουλίου (2005/684/ΕΚ, Ευρατόμ) (EE 2005, L 262, σ. 1).